ทองพุ่งวันเดียว550ดันราคาบาทละ23,450
ทองคำในประเทศทำสถิตินิวไฮไม่หยุดขยับขึ้นวันเดียว 3 รอบ รวม 550 บาท ดันราคาแตะบาทละ 23,450 บาท
4 ส.ค. 2554

ทองคำในประเทศทำสถิตินิวไฮไม่หยุดขยับขึ้นวันเดียว 3 รอบ รวม 550 บาท ดันราคาแตะบาทละ 23,450 บาท
สมาคมค้าทองคำ รายงานว่า ราคาทองยังคงปรับตัวทำสถิติสูงสูดเป็นประวัติการณ์(นิวไฮ) ต่อเนื่องเป็นครั้งที่สามของวันแล้ว โดยปรับเพิ่มขึ้นจากวานนี้รวมแล้วบาทละ 550 หลังราคาทองในตลาดโลกปรับตัวสูงขึ้นทำนิวไฮ และการปรับตัวอ่อนค่าของเงินบาท
เมื่อเวลา 13.55 น. ทองคำปรับขึ้นอีก 50 บาท ทองคำแท่งรับซื้อคืน 23,350 บาท ขายออก 23,450  บาท ทองรูปพรรณรับซื้อคืนบาทละ 23,012.88 บาท ขายออก 23,850  บาท
ก่อนหน้านี้มื่อเวลา 13.11 น.ราคากลางทองมีการปรับขึ้นจากช่วงสายที่ผ่านมาอีกบาทละ 50 โดยราคาทองคำแท่ง รับซื้อเข้าบาทละ 23,300 บาท ขายออกบาทละ 23,400 บาท ส่วนราคาทองรูปพรรณ รับซื้อเข้าบาทละ 22,967.40 บาท ขายออกบาทละ 23,800 บาท




ขณะที่เมื่อเวลา 11.00 น. ราคาทองคำแท่งปรับขึ้นจากช่วงเช้า 50 บาท ทองคำแท่ง รับซื้อเข้าบาทละ 23,250 บาทขายออกบาทละ 23,350 บาท ส่วนราคาทองรูปพรรณ รับซื้อเข้าบาทละ 22,906.76 บาท ขายออกบาทละ 23,750 บาท 
ส่วนการเปิดตลาดช่วงเช้าเมื่อเวลา 09.35 น. ราคาทองคำปรับขึ้นจากเมื่อวานทันที 400 บาท ทองคำแท่ง รับซื้อเข้าบาทละ 23,200 บาท ขายออกบาทละ 23,300 บาท ส่วนราคาทองรูปพรรณ รับซื้อเข้าบาทละ 22,861.28 บาท ขายออกบาทละ 23,700 บาท
ด้าน นายกอบศักดิ์ ภูตระกูล ผู้ช่วยผู้จัดการใหญ่ ธนาคารกรุงเทพ กล่าวว่า การที่ธนาคารกลางส่วนใหญ่ซื้อทองคำมากขึ้น ไม่ใช่เพื่อการเพิ่มผลตอบแทน แต่เพื่อสร้างความมั่นคงและปลอดภัยของสินทรัพย์มากกว่า ในขณะที่เงินดอลลาร์มีปัญหา ยูโรไม่น่าสนใจ เงินเยนมีขีดจำกัด ทองคำจึงเป็นสินทรัพย์ที่น่าสนใจ และเป็นทางออก ณ ขณะนี้ เพราะไม่มีทางออกอื่น หรือ ทางออกอื่นมีความเสี่ยงแต่ทองคำในปัจจุบัน ทำจุดสูงสุดใหม่ตลอดเวลาทำให้ระยะต่อไปทองคำอาจไม่มั่นคงหรือไม่ปลอดภัยได้เช่นกัน 
สำหรับการบริหารพอร์ตของธนาคารกลางปกติไม่มีการกำหนดสัดส่วนของสินทรัพย์แต่ละประเภทในพอร์ต จะขึ้นอยูกับแต่ละช่วงเวลามากกว่า เพราะหน้าที่ของผู้บริหารพอร์ตก็คือดูว่าแนวโน้มในเวลานั้นเป็นอย่างไร และควรลงทุนสินทรัพย์ไหน  เพื่อเป็นการดูแลความปลอดภัยของพอร์ต